次趙判宗送李象山韻
作者：陳造
朝代：宋

paragraphs: 邑政易墮，我方在行。
挽袖柅車，交遊至情。
兩君玉峙，表表國士。
下榻傾倒，有賢公子。
我介三子，匪同而和。
提衡掖挽，交口孰何。
月堂之評，罙久未改。
匿瑕振過，茲焉有待。
卜夜之飲，輟驪駒章。
顧雖情鍾，河魚未康。
作吏則疎，羨人報政。
彼益者友，工藥我病。
低昂達窮，冥心所遭。
獨喜故人，往偕仙曹。
摇摇脩程，烱烱初度。
眷言顧之，矯首雲路。
胡不小留，共頹醉山。
胡不更僕，共譚孔顔。
西睇歸帆，徙倚悽切。
去留之間，仙凡斯別。